Værløse januar 2019

**Bestyrelsens beretning for 2019**

1. **Aktiviteter i 2018**

**Containere og flishug.**

Også i 2018 var der opstillet containere til haveaffald forår og efterår og der blev gennemført flishug en gang, i foråret. Kapaciteten er vurderet som passende, så container og flishug fortsætter efter samme mønster. Datoer annonceres i god tid på grundejerforeningens hjemmeside.

**Skt. Hansbål**

Grundet afbrændingsforbuddet affødt af tørken i forår og sommer blev Skt. Hansbålet aflyst. Vi satser på mere normale nedbørsmængder i 2019 og planlægger på ny med Skt. Hansbål i år.

Grundejerforeningen Nørreskov Park (GNP) indgav høringssvar vedrørende kommunens forslag om affaldssortering i rækkehuse og etageejendomme. GNPs svar var i tråd med de fleste andre høringssvar, og anmodede om frivillighed mht. delsortering, deltagelse på samme vis som det er frivilligt for parcelhusene, samt om større hensyntagen til pladsforhold omkring rækkehuse mht, placering af containere ved afhentning samt evt. placering af fælles sorteringsanlæg.

Den af kommunen vedtagne løsning imødekom desværre ikke ønsket om frivillighed. Til gengæld blev der tilføjet en dispensationsmulighed, som man må forvente vil blive forvaltet restriktivt. Kommunen har tilkendegivet at udrulning vil ske i samarbejde med ejerlaug/gundejerforeninger/boligforeninger.

**Online platforme - ny Facebook-side.**

Kommunikation fra bestyrelsen foregår via e-mail og grundejerforeningens hjemmeside.

I 2018 er desuden oprettet en Facebook-side for GNP samt en brugergruppe for GNPs medlemmer. Siden er til brug for foreningens medlemmer, der kan bruge den til forhold, der vedrører områdets fælles interesser.

Alle nye informationer om bestyrelsesmøder og generalforsamling ligger i kalenderen på hjemmesiden [Norreskovpark.dk](http://norreskovpark.dk/) og på Facebook.

Der er 22 følgere af vores side G/F Nørreskov Park, som også læser vores oplæg. Der er 8 medlemmer af gruppen af samme navn, og der har aktiviteten været begrænset. Platformen er på sigt mere brugbar i forhold til opdateringer, som er mere besværligt på en stationær hjemmeside. Formålet med gruppen er, at vi internt i grundejerforeningen kan lave opslag om vores problemer, mangler m.v. som pt. bliver postet i gruppen 3500 Værløse.

Hvis gruppen ikke indenfor 2020 får flere medlemmer, så bliver den nedlagt.

1. **Opfølgning på generalforsamling 2018.**

**Belysning.**

Generalforsamlingen i 2018 vedtog to forslag vedrørende ekstra belysning, dels ved slugten mellem Højeloft Vænge og Langkær Vænge dels over det grønne areal langs stien fra Langkær Vænge til Mosegård Park.

Begge forslag er overgivet til kommunen. Der er heller ikke i 2019 bevilget midler til borgerforslag omkring ny belysning, så det vil tidligst blive etableret i 2020, om overhovedet.

**Nabohjælp.**

Generalforsamlingen i 2018 vedtog et forslag om, at bestyrelsen skulle undersøge muligheden for at koordinere Nabohjælp centralt fra bestyrelsen.

Nabohjælp er baseret på samarbejde om indbyrdes hjælp i mindre grupper, der selv skal oprette og registrere sig, samt etablere skiltning. GNP vil så dække omkostninger til skiltning. Yderligere information er tilgængelig på GNPs hjemmeside.

**Fældning af hjørnetræer på side- og stikveje.**

Der har siden 2002 været en særregel i kommunen vedrørende hjørnetræer på side- og stikveje i GNPs område, således at et 60% flertal på en stikvej incl. sideveje hertil kunne indstille til fældning af træerne. Generalforsamlingen besluttede at indstille til kommunen, at reglen blev ændret til at gælde for den enkelte sidevej til stikvejene.

Kommunen har – som indikeret på forhånd – i stedet besluttet at annullere denne særregel. Kommunen vil herefter håndterer hjørnetræerne i GNPs område på samme vis som træer på kommunens arealer i resten af Furesø Kommune. Se desuden nedenfor vedrørende hjørnetræer.

**Etablering af legeplads/naturlegeplads.**

Generalforsamlingen gav opbakning til at undersøge muligheden for en legeplads eller naturlegeplads i det grønne område.

Der er ikke undersøgt om mulighed for større legeplads i det grønne område. Til gengæld er omkostninger til et legestativ dækket.

**Kontingentopkrævning via skattebillet.**

Som aftalt på generalforsamlingen er det undersøgt om kontingent kan opkræves via skattebilletten på samme vis som f.eks. skorstensfejning. Dette kan ikke lade sig gøre, idet Furesø Kommune har besluttet at dette ikke er en kommunal kerneopgave og i øvrigt skulle opkræve markedspris for ydelsen, såfremt man ønskede at påtage sig opgaven.

1. **Foreningens økonomi.**

GNP har en sund økonomi. 2018 gav et overskud på 15.806 kr., hvorefter den opsparede formue er på ca.270 tkr.

Antallet af rykkere er i 2018 omtrent halveret til ca. 20, hvilket er en stor forbedring men stadig alt for mange.

Der foreslås uændret kontingent på 200 kr. i 2019.

1. **Hjørnetræer.**

Kommunen har i 2018 fældet og siden genplantet et antal hjørnetræer fortrinsvis langs den gennemgående vej på Højeloft Vænge. Fældning er sket som følge af sygdom og mistrivsel, i et enkelt tilfælde langs Skovgårds Allé som følge af hærværk mod et træ.

Bestyrelsen tager kraftigt afstand fra hærværk af hjørnetræerne i området.

De nuværende hjørnetræer har gennem årene givet anledning til megen diskussion, primært grundet frøspredning og rodskud, samt i nogen grad fordi nogle borgere finder, at træerne har vokset sig så store, at de give skyggegener.

Det er aftalt med kommunen, at genplantning sker med tyrkisk hassel, der ikke giver samme problemer, som de nuværende ahorn og spidsløn. Strategien er herefter som følger

* Langs de gennemgående veje, Højeloft Vænge og Skovgårds Allé, genplanter kommunen senest i kalenderåret efter at et træ er fældet. Til genplantning er valgt tyrkisk hassel, der ikke giver samme problemer mht. frøspredning og rodskud som ahorn/spidsløn, om som fuldt udvokset vil være mindre men fortsat kunne give et flot præg af allé.
* Langs side- og stikveje sker genplantning – som hidtil - normalt kun hvis det er et ønske fra beboerne, og hvis beboerne samtidig påtager sig arbejdet med genplantning. Kommunen sørger for rodfræsning. GNP betaler udgifter til træer og opbindingsmaterialer. Træsorten kan besluttes af beboerne på vejen, men skal dog godkendes af kommunen.

Grundet ovennævnte problemer har bestyrelsen foreslået en total udskiftning inden for f.eks. 5 år, men dette har kommunen afvist også grundet begrænsede bevillinger til beplantning. Som udgangspunkt fælder kommunen kun syge træer, hvilket må siges at virke fornuftigt.

**Hjertestartere.**

Som berettet sidste år fik vi ikke bevilget hjertestartere fra Trygfonden. Da alle boliger i GNPs område har relativt nær til hjertestartere, der er tilgængelige døgnet rundt, har bestyrelsen indtil videre besluttet ikke at anskaffe hjertestartere for egne midler. Der er i skrivende stund hjertestartere på Skovhuskrogen, ved andelsboligerne på Skovgårds Allé, ved kirken og på Skovbakken.